આ પ્રસંગે દીપ પ્રાગટ્ય સાથે યોજનાનો શુભારંભ કરાવતાં કેન્દ્રીય આદિજાતિ વિકાસ રાજ્ય મંત્રી જશવંતસિંહ ભાભોરે જણાવ્યુ હતુ કે દેશના વડાપ્રધાન નરેન્દ્રભાઇ મોદીએ ખેડૂતોની આવક ૨૦૨૨ સુધીમાં બમણી થાય, ખેડૂતો સક્ષમ અને મજબૂત બને તે માટે દેશમાં સૌ પ્રથમ કદમ ટેકાના ભાવે ઉત્પાદન ખરીદી માટેનું ઐતિહાસિક કદમ ભર્યુ છે. તેમને દેશના જુદા જુદા પ્રદેશોમાં ખેડૂતોના ઉત્પાદન પ્રમાણે પોક્ષણક્ષમ ભાવો નક્કી કર્યા છે. રાજ્ય સરકાર દ્વારા ખેડૂતોને તેમના ઉત્પાદનના પોષણક્ષમ ભાવો મળી રહે તે માટે રાજ્ય સરકારના પુરવઠા નિગમ લી.ના જિલ્લાના જુદા જુદા કેન્દ્ર ખાતેથી તા.૩૧/૧૨/૨૦૧૮ સુધી ખરીદવામાં આવશે. ઓનલાઇન એનરોલમેન્ટ રજીસ્ટ્રેશન કરાવવા જુદા જુદા તાલુકાના ખરીદ કેન્દ્રોનો સંપર્ક કરી આ યોજનાનો લાભ લેવા ખેડૂતોને આહ્વાન કર્યુ હતુ. ખેડૂતના પાકનું વળતર કોઇ વચેટીયા કે દલાલો વગર તેમના ખાતામાં સીધે સીધું જમા થશે. જિલ્લાના ખેડૂતોને સિંચાઇ યોજનાનો લાભ આગામી સમયમાં મળી રહે તે માટે કડાણા આધારિત સિંચાઇ યોજના ટુંકા ગાળામાં પૂર્ણ થનાર છે. આજે દુધની આવક પણ પ્રતિદિન એક લાખ લીટર થઇ છે. તે માટે જિલ્લાના પશુપાલનના વ્યવસાયને વધુ વેગવંતો બનાવવા જિલ્લામાં અલાયદી જિલ્લાની દુધ ડેરી શરૂ કરવા માટેનું આયોજન છે. તેમ કેન્દ્રીય રાજ્ય મંત્રીશ્રી ભાભોરે જણાવ્યું હતું.